આ સોસાયટીની બહેનોમાં એકબીજા પ્રત્યે લાગણી અને સંપ એટલા છે કે કે તેઓ દિવાળીનો નાસ્તો પણ સાથે મળીને બનાવે. કાજુકતરી બનાવવાની માસ્ટરી ધરાવતાં નૈના દવે કહે છે, ‘દિવાળીમાં નાસ્તા બનાવવાની તૈયારી અઠવાડિયા પહેલાં શરૂ થઈ જાય છે જેમાં મોહનથાળ, ઘૂઘરા, સતપડી, ચેવડો, ફાફડા, ચકરી, મગસના લાડુ વગેરે તૈયાર કરીએ છીએ. જેમાં પણ નાતજાતના ભેદ વગર સોસાયટીની બધી બહેનો જોડાય છે. વર્ષા ઠક્કર ફાફડા અને મઠિયા સારા બનાવે છે, છાયા ઉપાધ્યાયની બનાવેલી સતપડી અને અલકા દેશમુખની ચકરી; જ્યારે અમારા ગ્રુપને ફરસાણ બનાવવામાં મુસ્લિમ જ્ઞાતિના સાજીદા પાર્કર મદદરૂપ થાય છે. લોટ મસળવાનો હોય કે મઠિયા વણવાના હોય, દરેક કામ કરાવવા માટે તેઓ આગળ પડતા રહે છે.’